Karma is a bitch!!! | Superleague 1 & ΑΕΚ | gazzetta.gr
Πέμπτη, 16 Ιουλίου 2020 - 13:59
Ο Γιώργος Τσακίρης γράφει για το δικαίωμα ένστασης της Α.Ε.Κ. και φυσικά παίρνει θέση κρίνοντας με όσα έχουν συμβεί καιρό τώρα, για τον αγώνα και τη κακή απόφαση του Καρέρα, ενώ έχει υστερόγραφα
Ας ξεκινήσουμε από τα βασικά μιας και το ζουμί όλο βρίσκεται σε μια και μόνο ερώτηση: «Τσακ, να κάνει ή όχι ένσταση η ΑΕΚ»; Μου προκαλεί αποστροφή και με κάνει να αισθάνομαι άσχημα και μόνο το άκουσμα – διάβασμα της λέξης «ένσταση»! Δεν μπορώ να γράψω ότι είμαι υπέρ μιας τέτοιας ενέργειας, δεν θα είναι αλήθεια, δεν γίνεται να υποκριθώ. Ζητώ ταπεινά συγγνώμη γι' αυτό απ' όσους Ενωσίτες έχουν την απόλυτα δικαιολογημένη άποψη (και επιθυμία) να προχωρήσει την ένσταση η ΑΕΚ επειδή απέναντί της είναι ο ΠΑΟΚ ο οποίος όλοι ξέρουμε όσα έχει κάνει από τον τελικό του Βόλου και μετά. Προφανώς και τους αξίζει βέβαια...
Οφείλω να απολογηθώ και για τους φίλους του Ηρακλή (κυρίως) και άλλων ομάδων (Παναθηναϊκού – Άρη) οι οποίοι επίσης με έχουν... βομβαρδίσει με μηνύματα και αξιώνουν με απίστευτο ζήλο να προχωρήσει η διαδικασία ένστασης απέναντι στη συγκεκριμένη ομάδα. Στ' αλήθεια πόσο γρήγορα το κατάφερε αυτό ο ΠΑΟΚ; Να γίνει μια ομάδα που προκαλεί το μίσος των αντιπάλων του με τον τρόπο που λειτουργεί εκτός αγωνιστικών χώρων; Ειλικρινά δεν το περίμενα και δεν το φανταζόμουν ποτέ... Όμως έγινε και έχουν οι ίδιοι ευθύνη γι' αυτό!
Πόσο δίκιο είχαν τελικά ε; Karma (όντως) is a bitch!!! Ελπίζω να το εμπέδωσαν και τουλάχιστον να ΜΗ ξαναμιλήσουν, γράψουν ή υποστηρίξουν οτιδήποτε αφορά άλλη ομάδα (πλην του Ολυμπιακού) σχετικά με οποιοδήποτε ζήτημα νομιμότητας και μη... Διότι έχουν τόσα πολλά μαζεμένα εγκλήματα που δεν τους επιτρέπεται να το σκέφτονται έστω να κουνάνε το δάχτυλό τους όπως επιδεικτικά κάνουν χρόνια τώρα. Αυτή η έπαρσή τους, το αλαζονικό τους προφίλ και η απαράδεκτη νοοτροπία τους, είναι όλα όσα έχουν προκαλέσει αυτό το κύμα επιθυμίας τιμωρίας τους. Εγώ επιμένω καλύτερα να ΜΗΝ κάνουμε ένσταση...
Η ομάδα που... λέρωσε το «στόμα» της μέσω του υπαλληλικού προσωπικού τους στα ΜΜΕ και αρκετών του ποδοσφαιρικού τμήματος τους σε βάρος της ΑΕΚ, τώρα είναι υποχρεωμένη ενώ βρίσκεται μπλεγμένη σε υπόθεση ΣΚΑΝΔΑΛΟ πολυϊδιοκτησίας, να περιμένει με αγωνία και χωρίς να δύναται να κάνει απολύτως τίποτα, την απόφαση της Ένωσης: για το αν θα προχωρήσει σε κατάθεση ένστασης ή όχι! Πώς τα φέρνει η... να μη τη χαρακτηρίσω όπως γνωρίζετε όλοι, η ζωή όμως ρε παιδί μου.
Τι θα έκανε ο ΠΑΟΚ στη θέση της ΑΕΚ;
​Αντικειμενικά και απόλυτα τυπικά, σα να εξετάζουμε το θέμα ως παρατηρητές της υπόθεσης, το ζήτημα για την ΑΕΚ είναι το εξής: τι θα έκανε ο ΠΑΟΚ στη θέση της; Η απάντηση υπάρχει από πάντα, από την ίδια την ιστορία, από το ίδιο το club της Θεσσαλονίκης. Δεν χρειάζεται να ιδρώσει κανείς για να ανατρέξει στο παρελθόν και να διαπιστώσει ότι η ομάδα της Τούμπας είναι συνώνυμο της ένστασης και του «θα σας ταράξουμε στη νομιμότητα»! Έχουν κάνει ένσταση ακόμη και σε φιλικό ματς της Ένωσης με αντίπαλο την Άαχεν (ναι σωστά διαβάσατε, σε φιλικό ματς) για παράνομη συμμετοχή του Θωμά Μαύρου!
Μια μικρή καταγραφή αποδεικνύει τα παραπάνω που αναφέρω σχετικά με τον ΠΑΟΚ και τις ενστάσεις που διαχρονικά πραγματοποιεί και έτσι έχει δώσει το δικαίωμα να το κάνουν όλοι...
1964/65 Προοδευτική – ΠΑΟΚ 1-0 ένσταση ο ΠΑΟΚ
1967/68 ΠΑΟΚ – Απόλλων 1-1 ένσταση ο ΠΑΟΚ
1968/69 Βύζας Μεγάρων – ΠΑΟΚ 2-1 ένσταση ο ΠΑΟΚ
1972/73 Ολυμπιακός – ΠΑΟΚ 2-1 ένσταση ο ΠΑΟΚ
1974/75 Ολυμπιακός – ΠΑΟΚ 3-2 ένσταση ο ΠΑΟΚ
1976/77 Aachen-ΑΕΚ φιλικός αγώνας ένσταση ο ΠΑΟΚ
1985/86 Παναχαϊκή – ΠΑΟΚ 2-1 ένσταση ο ΠΑΟΚ
1986/87 Ολυμπιακός – ΠΑΟΚ 1-1 ένσταση ο ΠΑΟΚ
1989/90 Ολυμπιακός – ΠΑΟΚ 4-0 ένσταση ο ΠΑΟΚ
1990/91 Παναθηναϊκός – ΠΑΟΚ 3-0 ένσταση ο ΠΑΟΚ
2013/14 ΠΑΟΚ – Metalist Charkiw 0-2 ένσταση ο ΠΑΟΚ, CAS
2015/16 ΠΑΟΚ – Ολυμπιακός κύπελλο ένσταση ο ΠΑΟΚ
2015/16 Ημιτελικός Κυπέλλου, δεν κατέβηκε ο ΠΑΟΚ με ΟΣΦΠ
2016/17 Παναθηναϊκός – ΠΑΟΚ 1-0 ένσταση ο ΠΑΟΚ
2017/18 ΠΑΟΚ – Ολυμπιακός, 0-0 ένσταση ο ΠΑΟΚ
2017/18 ΠΑΟΚ – ΑΕΚ 0-0 ένσταση ο ΠΑΟΚ
2019/20 Υπόθεση πολυϊδιοκτησίας ΠΑΟΚ – Ξάνθη!
Ωστόσο και με αυτά τα δεδομένα θεωρώ πως ΔΕΝ πρέπει η ΑΕΚ να γίνει σα και δαύτους και όπως ο Ολυμπιακός. Ο ΠΑΟΚ επέλεξε αυτό το δρόμο, έγινε αυτό που έκραζε και το οποίο πολεμούσε τάχα μου με λύσσα, η Ένωση δεν πρέπει να το κάνει! Σε καμία των περιπτώσεων... Είναι προτιμότερο να τρέξει και να πολεμήσει για το θέμα πολυϊδιοκτησίας που είναι ΣΚΑΝΔΑΛΟ και συνιστά ότι χειρότερο έχουμε αντιμετωπίσει ξανά στο παρελθόν και το κράζαμε. Πρόκειται για αθέμιτο ανταγωνισμό άλλωστε, για αλλοίωση διεξαγωγής του ίδιου του πρωταθλήματος. Όμως ένσταση για ένα λάθος ενός υπαλλήλου σε ένα club, το οποίο το μικραίνουν κι άλλο οι ίδιοι και δεν λειτουργεί δα και όπως τα σοβαρά και μεγάλα, δεν μου αρέσει να γίνει!
Δεν κακολογώ όσους το ζητάνε με μανία. Είτε ΑΕΚτσήδες είτε όχι... Τους καταλαβαίνω και τους δικαιολογώ απόλυτα. Όπως και το ίδιο το club... Αν το πράξει με δεδομένο όσα μπορεί να κερδίσει με μια μόνο πρόκριση σε επίπεδο οικονομικό και πρεστίζ στην Ευρώπη (και βαθμολογικό βέβαια στην UEFA) θα είναι απόλυτα λογικό και η απόφασή του (του club) δικαιολογημένη. Να μη παρεξηγηθεί αυτό που γράφω, όχι επειδή δεν θα ήθελα να γίνει ένσταση σημαίνει κιόλας ότι θα είναι και εγκληματικό λάθος να γίνει, προς Θεού. Η ΑΕΚ έχει κάθε δικαίωμα -ηθικό και μη- να το πράξει.
Από τον τελικό του Βόλου και έπειτα όσα έχουν συμβεί προφανώς και ΔΙΚΑΙΟΛΟΓΟΥΝ απόλυτα την ΑΕΚ και τον κόσμο της να αξιώνουν το: ταράξε τους στη νομιμότητα... Όσα έκαναν στον Παναθηναϊκό τότε στην Λεωφόρο και φυσικά στις άλλες ομάδες (και δη τον Ηρακλή). Αλλά και για όσα απαράδεκτα επικοινωνούσαν σε βάρος της Ένωσης για ένα πρωτάθλημα που το έχασαν ελέω του αφεντικού τους που ζήτησε συγγνώμη στην ομάδα του και τον κόσμο του αλλά επικοινωνιακά η εντολή ήταν: χτυπήστε όλοι οι υπάλληλοι μας και τα μέσα μας την ΑΕΚ! Το δάχτυλο που κουνούσαν με τόση αλητεία έπρεπε να 'χει προκαλέσει από μόνο του το κόψιμο όλου του χεριού τους...
Μέχρι όμως να αποφασίσει η ΑΕΚ και ο ίδιος ο Δημήτρης Μελισσανίδης τι θα πράξει το club, ας βράσουν στο... ζουμί τους, ας αναθεωρήσουν και ας αλλάξουν τροπάριο, έστω και τώρα, ποτέ δεν είναι αργά! Άλλωστε έχουν συνετιστεί κάποιο χρονικό διάστημα τώρα...
Υπήρξε και αγωνιστικό με τον Καρέρα σε κακή μέρα
Δεν θα αφήσουμε εκτός όμως και το αγωνιστικό... Ειδικά από τη στιγμή που δεν μας άρεσε το αποτέλεσμα. Η ΑΕΚ δεν ήταν αυτή που έπρεπε για να κερδίσει και σε αυτό έπαιξε ρόλο ο προπονητής της ο οποίος βέβαια οδήγησε την ομάδα από το -8 στο να διεκδικεί έως το τέλος τη δεύτερη θέση. Στη κρίσιμη αναμέτρηση ωστόσο φοβήθηκε... Όχι τον αντίπαλο! Την ομάδα του, τους καλούς του ποδοσφαιριστές που έδειχναν και ήταν κουρασμένοι... Και έστησε την ομάδα του για να μη χάσει, για να προσπαθήσει να παίξει ένα 20λεπτο για να κερδίσει το ματς, τελικά φυσικά δεν το κέρδισε...
Έτσι συμβαίνει! Όταν επιλέγεις να παίξεις για να μη χάσεις, δεν κερδίζεις, εννιά στις δέκα φορές. Εκ του αποτελέσματος αποδείχτηκε ότι η επιλογή του να προσαρμόσει το παιχνίδι της ομάδας του σε αυτό του αντιπάλου ήταν ένα... αυτογκόλ. Η ΑΕΚ έπρεπε να παίξει όπως στην Τούμπα, να διεκδικήσει τη νίκη από τη πρώτη στιγμή, να μην αλλάξει το 4-3-3 που είχε λειτουργήσει άριστα έως το ματς με τον ΠΑΟΚ στο ΟΑΚΑ. Κάτι που αν έκανε ο Ιταλός τεχνικός δεν θα είχε περάσει και ένα λάθος μήνυμα στα αποδυτήριά του.
Διότι το «προσαρμόζω τη τακτική μας στο κομμάτι που αφορά το παιχνίδι του αντιπάλου» είναι ένα μήνυμα «πάμε να μη χάσουμε και βλέπουμε»! Έτσι υποδέχτηκαν οι ποδοσφαιριστές την επιλογή αλλαγής διάταξης από τον Μάσιμο Καρέρα. Από κει και πέρα δεν υπήρξε σωστή διαχείριση από τον Ιταλό και στις αλλαγές. Ο Παουλίνιο έπρεπε να βγει από το ματς στο 15' και να μπει ο Μπακάκης, δεν είδαμε ποτέ τον Σιμάνσκι σε ένα ματς που αν εξαιρέσουμε τον Μαουρίτσιο τα υπόλοιπα χαφ με λίγη πίεση (ειδικά ο Εσιτί) έκαναν το ένα λάθος πίσω απ' τ' άλλο!
Όπως και να 'χει η ΑΕΚ πρέπει να εστιάσει στο αγωνιστικό πλέον στον τελικό. Και σε αυτό το ματς ίσως η τριάδα στην άμυνα (με Μπακάκη έναν απ' τους τρεις στόπερ) να ήταν αυτή που έπρεπε σε αγωνιστικό πλάνο αντιμετώπισης του αντιπάλου. Πλέον το Κύπελλο είναι υποχρέωση να κατακτηθεί, όσο δύσκολο κι αν είναι χωρίς Τσιγκρίνσκι (και Βράνιες καιρό βέβαια μακριά), πρέπει να πάρει την κούπα!
Υγ: Δεν καταλαβαίνω γιατί πρέπει οι ομάδες να έχουν την ευθύνη τιμωρίας ενός αντιπάλου που δεν έχει -για παράδειγμα- ενημερωμένα δελτία υγείας ποδοσφαιριστών σε καιρό ΠΑΝΔΗΜΙΑΣ και οφείλει να γίνει... ρουφιάνος η μία ΠΑΕ στην άλλη! Έπρεπε να γίνεται αυτεπάγγελτα... Να καλέσει η ΕΠΟ τον ΠΑΟΚ και να τον τιμωρήσει αυτόματα και από μόνη της για την ανικανότητα έστω ενός υπαλλήλου και ολόκληρου του club. Αν αυτό γινόταν σε ευρωπαϊκό ματς, τι θα συνέβαινε στ' αλήθεια; Δεν θα είχαμε άμεσο αποκλεισμό του ΠΑΟΚ; Απαράδεκτο να απαιτείται διαδικασία ένστασης από τη μία ομάδα στην άλλη για τιμωρία...
Υγ2: Αλήθεια ούτε Παναθηναϊκός, ούτε Ολυμπιακός; Κανείς άλλος τέταρτος διαιτητής στα προηγούμενα ματς; Σοβαρά τώρα; Πρέπει εμείς να το πιστέψουμε αυτό; Οκ... Ας το δεχτούμε! Γνώριζα ότι στην Ελλάδα δεν συμβαίνει να κάνει κανείς σωστά τη δουλειά του. Κανείς όμως; Δεν ελέγχει ΚΑΝΕΝΑΣ τα δελτία υγείας των ποδοσφαιριστών σε εποχή που το νούμερο ένα ζήτημα είναι η υγεία; Εμάς μας βάζουν και συμπληρώνουμε φόρμες (όχι ότι τις βλέπεις κανείς) και στα γήπεδα δεν επιτρέπεται κανείς άλλος για να έρθουν ομάδες δίχως δελτίας υγείας ενημερωμένα; Αλήθεια τώρα;
Υγ3: Όλα τα χρόνια αυτά που ο Ιβάν Σαββίδης είναι στον ΠΑΟΚ έχουμε διαβάσει το level Ρεάλ Μαδρίτης της ΠΑΕ ΠΑΟΚ σε επίπεδο στελεχών και ικανοτήτων... Αλήθεια; Μας έγραφε το υπαλληλικό προσωπικό των μέσων, αποθέωναν δήθεν αντικειμενικοί (έπειτα αποκαλύφθηκαν και αυτοί), κουνούσαν το δάχτυλο, όσα ακούγαμε από τους Ολυμπιακούς ακριβώς τα ίδια και από τους ανθρώπους του ΠΑΟΚ. «Επενδύστε ντε», «βάλτε λεφτά να 'χετε το ίδιο επίπεδο οργάνωσης στην εταιρεία και το ποδοσφαιρικό», είμαστε έτη φωτός μπροστά» και άλλες τέτοιες γελοιότητες για ένα club που δεν μπορεί να ενημερώσεις τα δελτία υγείας όχι ενός, όχι τριών, όχι πέντε, αλλά ΔΩΔΕΚΑ ποδοσφαιριστών του!!!
Υγ4: Ο Σέρχιο Αραούχο μάλλον επιστρέφει στην Λας Πάλμας... Λογικό το βρίσκω αν τα οικονομικά δεδομένα της υπόθεσης δεν αλλάξουν και από τη στιγμή που (και) ο Μάσιμο Καρέρα δεν μοιάζει να... καίγεται αν κρίνουμε από το πόσο τον έχει χρησιμοποιήσει! Μακάρι να αλλάξει όμως αυτό διότι έχει να πάρει από τον Αργεντινό φορ η ΑΕΚ ειδικά αν κάνει μαζί της επιτέλους προετοιμασία.